FI Euroopan unionin virallinen lehti CE 70/104

(2004/C 70 E/105)

KIRJALLINEN KYSYMYS E-2469/03

esittäjä(t): Catherine Stihler (PSE) komissiolle

(24. heinäkuuta 2003)

Aihe: Digitaaliset ajopiirturit: muutettu käyttöönottoaikataulu

Asetuksen (EY) N:o 2135/98 (1) 2 artiklan 3 kohdassa todetaan seuraavaa:

Jos kahdentoista kuukauden kuluttua 1 kohdassa tarkoitetun säädöksen julkaisemispäivästä yhtään EY-tyyppihyväksyntää ei ole myönnetty asetuksen ETY/3821/85 liitteen I B säännösten mukaiselle valvontalaitteelle, komissio esittää neuvostolle ehdotuksen 1 ja 2 kohdassa tarkoitettujen määräaikojen pidentämiseksi.

Olettaen, että kysymyksessä E-2468/03 pyydetty vahvistus myönnetään, ”1 kohdassa tarkoitettu säädös” viittaa asetukseen (EY) N:o 1360/2002 (2). ”Kahdentoista kuukauden kuluttua 1 kohdassa tarkoitetun säädöksen julkaisemispäivästä” on siten 5. elokuuta 2003.

Liitteen I B vaatimuksen 291 mukaan lopullinen todistus voidaan myöntää aikaisintaan neljän kuukauden kuluttua väliaikaisen yhteentoimivuustodistuksen myöntämisestä. Jos (kuten alunperin oli tarkoitus) liitteen I B vaatimuksessa 271 edellytetty yhteentoimivuustodistus on lopullinen todistus (vaatimus 292), tällainen todistus voidaan myöntää vain 5. elokuuta 2003 mennessä edellyttäen, että väliaikainen todistus on myönnetty ennen 5. huhtikuuta 2003. On selvää, että tällaista väliaikaista yhteentoimivuustodistusta ei ole myönnetty ennen 5. heinäkuuta 2003, saati sitten ennen 5. huhtikuuta 2003.

Ajopiirturien, olivatpa ne digitaalisia tai analogisia, ensisijainen tarkoitus on ylläpitää laillista rekisteriä kuljettajien toiminnasta. On käsittämätöntä, että digitaalisten ajopiirturien ylläpitämien rekisterien laillinen asema vaarantuisi sen vuoksi, että ei kyetä noudattamaan piirturien käyttöönottoon johtavia asianmukaisia laillisia prosesseja.

Voiko komissio vahvistaa, että asetuksen (EY) N:o 2135/98 2 artiklan 3 kohdan säännöksiä noudatetaan? Voiko komissio ilmoittaa, milloin se ”esittää neuvostolle ehdotuksen [asetuksen (EY) N:o 2135/98] 1 ja 2 kohdassa tarkoitettujen määräaikojen pidentämiseksi”?

Loyola de Palacion komission puolesta antama vastaus

(26. syyskuuta 2003)

Viimeaikaiset bussi- ja kuorma-auto-onnettomuudet ovat osoittaneet, että yhä kilpaillummilla tieliikenteen markkinoilla tarvitaan kiireisesti luotettavia ja asiattomalta käytöltä suojattuja laitteita tieliikenteen ajo- ja lepoaikojen valvontaan. Näin ollen komissio pitää digitaalisten ajopiirturien nopeaa käyttöönottoa erittäin tärkeänä.

Vaikka tyyppihyväksyttyjä digitaalisia ajopiirtureita ja älykortteja ei ennen 5. elokuuta 2003 ollut markkinoilla, ensimmäiset tyyppihyväksynnät myönnettäneen myöhemmin tänä vuonna (2003).

Koska tyyppihyväksyntien myöntäminen on pitkittynyt vain muutamalla kuukaudella, komission yhteispäätösmenettelyn kautta tekemä ehdotus täytäntöönpanon määräaikojen pidentämisestä todennäköisesti vain viivästyttäisi digitaalisten ajopiirturien käyttöönottoa vielä enemmän. Kun otetaan huomioon nykyisten analogisten ajopiirturien laajalle levinneet väärinkäytökset ja tämän negatiiviset vaikutukset tieliikenteen turvallisuuteen, digitaaliset ajopiirturit olisi otettava käyttöön mahdollisimman pian. Tämän vuoksi komissio aikoo arvioida tilanteen myöhemmin tänä vuonna (2003), kun ensimmäinen tyyppihyväksyntä myönnetään.

Toistaiseksi sovelletaan siis nykyisiä neuvoston asetuksessa (EY) N:o 2135/98 (3) säädettyjä täytäntöönpanon määräaikoja, joihin mennessä on toteutettava tarvittavat toimenpiteet sen varmistamiseksi, että ajopiirturikortteja myönnetään ja uudet kuorma-autot ja bussit varustetaan digitaalisilla ajopiirtureilla.

(1) EYVL L 274, 9.10.1998, s. 1.

(2) EYVL L 207, 5.8.2002, s. 1.

(3) Neuvoston asetus (EY) N:o 2135/98, annettu 24 päivänä syyskuuta, tieliikenteen valvontalaitteista annetun asetuksen (ETY) N:o 3821/85 sekä asetusten (ETY) N:o 3820/85 ja (ETY) N:o 3821/85 täytäntöönpanosta annetun direktiivin 88/599/ETY muuttamisesta.